# ΣΤΟΧΟΙ ΚΑΙ ΣΤΡΑΤΗΓΙΚΗ ΤΟΠΙΚΟΥ ΠΡΟΓΡΑΜΜΑΤΟΣ



## Μεθοδολογία καθορισμού στρατηγικής και στόχων

Για το πλαίσιο της διαμόρφωσης των στόχων και την τεκμηρίωση της στρατηγικής του τοπικού προγράμματος, η ΟΤΔ της ΑΝ.ΠΕ συνεκτίμησε και αξιολόγησε τα εξής :

* Την αποτύπωση, τα συμπεράσματα, τα ευρήματα και τις διαπιστώσεις της υφιστάμενης κατάστασης όπως αποτυπώθηκε αναλυτικά στο φάκελο της Α΄ φάσης
* την αξιολόγηση της SWOT ανάλυσης
* το όραμα και τις ανάγκες του τοπικού πληθυσμού όπως διατυπώθηκαν στα πλαίσια της διαβούλευσης
* την εμπειρία και τεχνογνωσία των τοπικών φορέων
* Την ευρύτερη στρατηγική που υιοθετείται για την περιοχή, από φορείς εθνικού, περιφερειακού και τοπικού επιπέδου, και ειδικότερα:
* Τους στόχους της στρατηγικής της Ευρώπης του 2020, για την έξυπνη, αειφόρο και χωρίς αποκλεισμούς ανάπτυξη
* Τους τρείς (3) Πυλώνες της Κοινής Αγροτικής Πολιτικής, για α) ισορροπημένη αγροτική ανάπτυξη, β) βιώσιμη παραγωγή τροφίμων και γ) αειφόρο διαχείριση φυσικών πόρων και ανάληψη δράσης για κλιματική αλλαγή
* Τον αναπτυξιακό σχεδιασμό του ΕΣΠΑ 2014-2020, για την αναγέννηση της Ελληνικής Οικονομίας με ανάταξη και αναβάθμιση του παραγωγικού και κοινωνικού ιστού της χώρας και τη δημιουργία και διατήρηση βιώσιμων θέσεων απασχόλησης, έχοντας ως αιχμή την εξωστρεφή, καινοτόμο και ανταγωνιστική επιχειρηματικότητα και γνώμονα την ενίσχυση της κοινωνικής συνοχής και τις αρχές της αειφόρου ανάπτυξης
* Τους στρατηγικούς στόχους του ΠΑΑ 2014-2020, για α) ολοκληρωμένη ανάπτυξη και βιώσιμη ανταγωνιστικότητα του αγροτικού χώρου, β) δημιουργία ενός ισχυρού, ανταγωνιστικού και βιώσιμου αγρο-διατροφικού συστήματος, γ) προαγωγή της αειφορίας του αγρο-διατροφικού συστήματος και των αγροτικών περιοχών, δ) δημιουργία βιώσιμων και πολυλειτουργικών αγροτικών περιοχών και ε) αύξηση της προστιθέμενης αξίας των αγροτικών περιοχών, και κυρίως το Μέτρο 19 αυτού
* Τις πέντε (5) Προτεραιότητες του ΠΕΠ Κεντρικής Μακεδονίας, για α) καινοτομία, ανταγωνιστικότητα , εξωστρέφεια, β) ανάπτυξη ανθρώπινου δυναμικού και απασχόληση, γ) προστασία του περιβάλλοντος και έξυπνη διαχείριση των πόρων, δ) κοινωνική συνοχή και ε) χωρική συνοχή καθώς και
* Τη Στρατηγική Έξυπνης εξειδίκευσης (RIS3) της ΠΚΜ, όπου προσδιορίζονται σαν Τομείς Πρωταθλητές α) Ο Αγροδιατροφικός Τομέας, β) Ο Τομέας των Δομικών Υλικών, γ) Ο Τομέας της Κλωστοϋφαντουργίας και Ένδυσης και δ) Ο Τομέας του Τουρισμού, καθώς και οι Τομείς Οριζόντιας Υποστήριξης - (α) Τεχνολογίες Πληροφορικής και Επικοινωνιών, β) Τεχνολογίες Ενέργειας, γ) Τεχνολογίες Περιβάλλοντος και δ) Τεχνολογίες Μεταφορών και Εφοδιαστικής Αλυσίδας.

Στο παρακάτω σχήμα αποτυπώνονται οι παράγοντες διαμόρφωσης των στόχων για τον προσδιορισμό της Στρατηγικής σε ότι αφορά την περιοχή παρέμβασης του τοπικού προγράμματος.

*Διάγραμμα 3‑1: Παράγοντες διαμόρφωσης στόχων και στρατηγικής τοπικού προγράμματος*

## Πλαίσιο σχεδιασμού

### Αξιολόγηση αναγκών – ανάδειξη προτεραιοτήτων

#### Ανάλυση υφιστάμενης κατάστασης και SWOT ανάλυση

Βασική επιδίωξη της τοπικής στρατηγικής είναι η αξιοποίηση των τοπικών διαθέσιμων και των ισχυρών συγκριτικών πλεονεκτημάτων της περιοχής (γεωργικά προϊόντα, φυσικοί και αρχαιολογικοί πόροι κλπ.), ώστε να δημιουργηθεί μια ισχυρή ταυτότητα η οποία θα υποστηρίξει την επιχειρηματικότητα και την οικονομική και κοινωνική ανάπτυξη της περιοχής παρέμβασης μέσω της βελτίωσης της ανταγωνιστικότητας της αλυσίδας αξίας του αγροδιατροφικού τομέα. Παράλληλα, επιδιώκεται η άμεση αντιμετώπιση προβλημάτων, η επίλυση των οποίων θα συνδράμει στη βελτίωση της ποιότητας ζωής του τοπικού πληθυσμού .

Από την αποτύπωση της υφιστάμενης κατάστασης (φάκελος Α΄ φάσης) και την SWOT ανάλυση, επιλέχθηκαν και παρουσιάζονται τα κυριότερα δυνατά και αδύνατα σημεία, καθώς και οι σημαντικότερες απειλές και ευκαιρίες που δίνουν σαφή εικόνα για την περιοχή παρέμβασης. Ένα κρίσιμο πρόβλημα είναι η μεγάλη μείωση του μόνιμου πληθυσμού, η οποία ποσοστιαία ξεπερνάει τα αντίστοιχα περιφερειακά και εθνικά ποσοστά. Το γεγονός αυτό σε συνδυασμό με το χαμηλό ποσοστό του οικονομικά ενεργού πληθυσμού είναι αποτέλεσμα της οικονομικής ύφεσης, η οποία έχει επηρεάσει το σύνολο της επιχειρηματικής δραστηριότητας της περιοχής παρέμβασης.

Η απουσία σαφούς οικονομικού μοντέλου ανάπτυξης στην περιοχή παρέμβασης, η έντονη εσωστρέφεια και το χαμηλό επίπεδο τεχνικής και οργανωτικής δομής των επιχειρήσεων σε όλους τους παραγωγικούς τομείς, έχει ως αποτέλεσμα την αδυναμία ευελιξίας της τοπικής παραγωγής σε νέα ανταγωνιστικά προϊόντα υψηλής προστιθέμενης αξίας.

Ο πρωτογενής τομέας παρουσιάζει υστερήσεις σε σύγχρονες υποδομές, κυρίως στη μεταποίηση, εμπορία και διακίνηση των παραγόμενων αγροτικών προϊόντων, ενώ εμφανής είναι η έλλειψη ενσωμάτωσης, οργανωτικής και τεχνολογικής καινοτομίας στη μεταποίηση και εμπορία των αγροτικών προϊόντων.

Ο τουριστικός κλάδος αν και θα μπορούσε να αποτελέσει μοχλό ανάπτυξης για την περιοχή παρέμβασης εμφανίζει διαρθρωτικές αδυναμίες (μικρές επιχειρήσεις, υψηλό κόστος και τιμές, έλλειψη ή ελλιπής αξιοποίηση εξειδικευμένου ανθρώπινου δυναμικού, έλλειψη συνεργασιών με tour operators, εποχικότητα, μη εφαρμογή του σχεδίου για ολοκληρωμένη αειφορική τουριστική ανάπτυξη, μη ανάδειξη σημαντικών τουριστικών πόρων).

Η ρυπογόνος λειτουργία των μεταποιητικών μονάδων και η επί σειρά ετών αλόγιστη χρήση λιπασμάτων και χημικών στις καλλιέργειες, έχει ως αποτέλεσμα τη ρύπανση νερών και χέρσων στη περιοχή παρέμβασης. Αναφορικά με τις τεχνικές και κοινωνικές υποδομές, το οδικό δίκτυο είναι υποβαθμισμένο και ορεινό και η έλλειψη συνδετικού άξονα με την Εγνατία Οδό επιδεινώνει τη θέση της περιοχής παρέμβασης. Οι υποδομές αποχέτευσης σε αρκετούς οικισμούς είναι ανεπαρκείς, ενώ τα δίκτυα ύδρευσης σε αρκετές περιπτώσεις είναι χαμηλής ποιότητας. Η περιοχή παρέμβασης παρουσιάζει σημαντικές ελλείψεις κοινωνικών υποδομών, αθλητικών εγκαταστάσεων και υποδομών υγείας.

Στα δυνατά σημεία της περιοχής παρέμβασης συγκαταλέγεται ο δυναμικός παραγωγικός πόλος βασικών αγροτικών προϊόντων (μεγάλος αριθμός προϊόντων με κυριότερα το κεράσι στην ευρύτερη περιοχή της Έδεσσας, σπαράγγι στην Κρύα Βρύση, ροδάκινα στον κάμπο Γιαννιτσών-Κρύας Βρύσης & Σκύδρας και τυρί «μπάτσος». Η περιοχή παρέμβασης, με έμφαση στη περιοχή της Σκύδρας, αποτελεί ένα από τα μεγαλύτερα κέντρα μεταποίησης προϊόντων πρωτογενούς παραγωγής, ενώ σημαντική είναι και η εξαγωγική δραστηριότητα των προϊόντων αυτών. Οι φυσικές περιοχές ιδιαίτερου κάλλους και οικολογικής αξίας με έμφαση στις περιοχές που ανήκουν στο δίκτυο Natura 2000 και καλύπτουν το 62,09% της έκτασης της περιοχής παρέμβασης (ορεινός όγκος Βόρα, Πίνοβο – Τζένα, Πάικο, λίμνες Άγρα και Βεγορίτιδας), οι περιοχές αρχαιολογικού και ιστορικού ενδιαφέροντος με έμφαση στον παγκόσμιας φήμης και ιστορικής αξίας Αρχαιολογικό χώρο της Πέλλας , οι ιαματικές πηγές (Λουτρά Λουτρακίου Αλμωπίας), το Χιονοδρομικό Κέντρο Καϊμακτσαλάν και οι χώροι ειδικών τουριστικών αθλητικών δραστηριοτήτων (Αεροδρόμιο Παναγίτσας) καθιστούν την περιοχή ιδιαίτερα ενδιαφέρουσα από τουριστικής άποψης.

Κατά το στάδιο του στρατηγικού σχεδιασμού ελήφθησαν υπόψη τόσο οι απειλές όσο και οι ευκαιρίες που αντιμετωπίζει η περιοχή παρέμβασης και οι οποίες διαμορφώνονται από τις αλληλεπιδράσεις με το ευρύτερο κοινωνικοοικονομικό περιβάλλον. Συγκεκριμένα, η παρατεταμένη ύφεση και το κλίμα αβεβαιότητας μπορεί να οδηγήσει σε φυγή πληθυσμού ιδιαίτερα στην κατηγορία των νέων και των αποφοίτων τριτοβάθμιας εκπαίδευσης. Η περαιτέρω μείωση της παγκόσμιας ζήτησης για αγαθά και υπηρεσίες, λόγω παρατεταμένης οικονομικής ύφεσης, θα επηρεάσει τις εξαγωγές προϊόντων πρωτογενούς παραγωγής της περιοχής παρέμβασης. Μια επιπλέον απειλή είναι η συνεχιζόμενη μετεγκατάσταση παραγωγικών μονάδων εντάσεων εργασίας σε όμορες χώρες με χαμηλότερο εργασιακό κόστος. Η έλλειψη βασικών υποδομών επηρεάζει αρνητικά το τουριστικό ρεύμα, ενώ διαρκώς αυξάνεται ο ανταγωνισμός στον τομέα του τουρισμού από γειτονικές χώρες, με μεγαλύτερη προβολή και με προσφορά ανταγωνιστικότερων πακέτων.

Στον αντίποδα, η αξιοποίηση πόρων της τρέχουσας περιόδου για την αναβάθμιση του εθνικού οδικού δικτύου θα βελτιώσει σημαντικά τη σύνδεση της περιοχής παρέμβασης με τη Θεσσαλονίκη και το λιμάνι της, δημιουργώντας άμεση σύνδεση διακομιστικού κέντρου προϊόντων με έξοδο προς το εξωτερικό. Η κατασκευή κάθετης σύνδεσης προς την Εγνατία Οδό, μέσω της οποίας θα συνδεθεί η περιοχή παρέμβασης με τους κεντρικούς άξονες της χώρας, θα συμβάλλει σημαντικά στην άρση της απομόνωσης, στην αύξηση της τουριστικής κίνησης καθώς και στον περιορισμό του κόστους των επιχειρήσεων.

Η ένταξη στον ενιαίο σχεδιασμό προαστιακών σιδηροδρόμων με το πολεοδομικό συγκρότημα της Θεσσαλονίκης, θα συμβάλει στην συγκράτηση του τοπικού πληθυσμού στην περιοχή παρέμβασης και στη μείωση των υψηλών ποσοστών ανεργίας (δυνατότητα εργασίας στη Θεσσαλονίκη και διαμονής στην περιοχή παρέμβασης). Μια εξίσου σημαντική ευκαιρία είναι η αξιοποίηση πόρων μέσω συγχρηματοδοτούμενων προγραμμάτων για την ολοκλήρωση και τον εκσυγχρονισμό των περιβαλλοντικών υποδομών και της εφαρμογής συστημάτων περιβαλλοντικής διαχείρισης από επιχειρήσεις της περιοχής.

#### Διαβούλευση με την τοπική κοινωνία

Βάσει των συμπερασμάτων των ενεργειών διαβούλευσης με τους φορείς και τον τοπικό πληθυσμό της περιοχής παρέμβασης προέκυψε η ανάγκη για: **i)**την υλοποίηση επενδύσεων στο εμπόριο και τη μεταποίηση τοπικών προϊόντων, την οικοτεχνία/βιοτεχνία, το εμπόριο και τις υπηρεσίες, **ii)** τη δημιουργία/αναβάθμιση τουριστικών υποδομών (μονάδες φιλοξενίας, εστίασης και εναλλακτικού τουρισμού) καθώς και τουριστικών υποδομών δημόσιας χρήσης για την ανάδειξη της πολιτιστικής, φυσικής και αρχιτεκτονικής κληρονομιάς, **iii)** την υλοποίηση δράσεων αναβάθμισης τεχνικών και κοινωνικών υποδομών **iv)** την υλοποίηση δράσεων που θα στοχεύουν στην ανάπτυξη της επιχειρηματικότητας, στην παραγωγή νέων ή βελτιωμένων προϊόντων και στην προώθηση τομεακών ή/και δια τομεακών συνεργασιών/δικτυώσεων **v)** την ενίσχυση δράσεων δημιουργίας, βελτίωσης/αναβάθμισης υποδομών και υπηρεσιών πολιτισμού και **vi)** την ενίσχυση δράσεων αποκατάστασης και ανάδειξης της βιοποικιλότητας, του τοπίου και της φυσικής αξίας της περιοχής παρέμβασης.

Συνεκτιμώντας την παραπάνω περιγραφή που προκύπτει από την αποτύπωση της υφιστάμενης κατάστασης, τη SWOT ανάλυση και τη διαβούλευση με τους τοπικούς φορείς και τον πληθυσμό κρίνεται επιτακτική η ενίσχυση της τοπικής επιχειρηματικότητας, ώστε να επιτευχθεί διαφοροποίηση και εμπλουτισμός της τοπικής οικονομίας με ταυτόχρονη δημιουργία νέων θέσεων εργασίας. Παράλληλα, θα πρέπει να ενισχυθεί η εξωστρέφεια και η ελκυστικότητα της περιοχής μέσω της ανάδειξης του φυσικού περιβάλλοντος και της πολιτιστικής αρχαιολογικής κληρονομιάς. Έμφαση θα πρέπει να δοθεί στην ανάπτυξη νέων τρόπων συλλογικής δράσης και συνεργασίας σε ευρύτερους παραγωγικούς τομείς, ώστε να επιτευχθεί η παροχή ίσων ευκαιριών και η ενίσχυση του ανθρώπινου δυναμικού με συνέπεια τη διατήρηση της συνοχής της κοινωνίας της περιοχής.

### Ευρύτερες πολιτικές που αφορούν στην περιοχή παρέμβασης

Για τον καθορισμό της στρατηγικής και τον στόχων λήφθηκαν υπόψη η Στρατηγική Ατζέντα ΕΥΡΩΠΗ 2020, η Πολιτική για την Ολοκληρωμένη Χωρική Ανάπτυξη – ΕΣΠΑ 2014-2020, η Πολιτική για την Αγροτική Ανάπτυξη– Ε.Π.Α.Α. 2014-2020 και η Πολιτική για την Περιφερειακή Ανάπτυξη – Π.Ε.Π. & Στρατηγική Έξυπνης Εξειδίκευσης (RIS) Κεντρικής Μακεδονίας 2014-2020.Αναλυτικότερα:

#### Στρατηγική Ατζέντα ΕΥΡΩΠΗ 2020

Η στρατηγική «Ευρώπη 2020», η οποία υιοθετήθηκε από τα 27 κράτη μέλη της Ε.Ε. το 2010, έχει ως στόχο την προαγωγή μιας ανάπτυξης έξυπνης, βιώσιμης και χωρίς αποκλεισμούς.

Το όραμα της στρατηγικής «Ευρώπη 2020», βασίζεται σε τρείς αλληλένδετους τομείς προτεραιότητας / στόχους:

* ***Έξυπνη Ανάπτυξη***, με τη θεμελίωση της οικονομίας στη γνώση και την καινοτομία
* ***Βιώσιμη Ανάπτυξη***, με την προώθηση μιας ανταγωνιστικής οικονομίας που θα αξιοποιεί αποτελεσματικά τους πόρους που διαθέτει και θα περιορίζει τις επιπτώσεις στο περιβάλλον.
* ***Ανάπτυξη χωρίς Αποκλεισμούς***, η οποία θα προάγει μια οικονομία υψηλής απασχόλησης και θα οδηγεί σε κοινωνική και γεωγραφική συνοχή.

Μέσω επτά (7) πρωτοβουλιών η Ε.Ε. και οι εθνικές αρχές θα συντονίσουν τις ενέργειές τους για την επίτευξη των στόχων της στρατηγικής «Ευρώπη 2020», ενώ οι πρωτοβουλίες ανά τομέα προτεραιότητας είναι:

*Έξυπνη Ανάπτυξη*

* Ψηφιακό θεματολόγιο για την Ευρώπη
* Ένωση Καινοτομίας
* Νεολαία σε κίνηση

*Βιώσιμη ανάπτυξη*

* Μια Ευρώπη που χρησιμοποιεί αποτελεσματικά τους πόρους της
* Μια βιομηχανική πολιτική για την εποχή της παγκοσμιοποίησης

*Ανάπτυξη χωρίς Αποκλεισμούς*

* Ατζέντα για νέες δεξιότητες και θέσεις εργασίας
* Ευρωπαϊκή πλατφόρμα κατά της φτώχειας

Οι πέντε στόχοι σε επίπεδο Ε.Ε. για το 2020 είναι:

* Απασχόληση: Απασχόληση του 75% της ηλικιακής κατηγορίας 20-65 ετών.
* Έρευνα και Ανάπτυξη: Το 3% του ΑΕΠ της ΕΕ πρέπει να επενδύεται στην Έρευνα και την Ανάπτυξη.
* Κλιματική αλλαγή και ενεργειακή βιωσιμότητα: i) Μείωση των εκπομπών αερίων του θερμοκηπίου κατά 20% σε σχέση με το 1990, ii) Εξασφάλιση του 20% της ενέργειας από ανανεώσιμες πηγές και iii) Αύξηση κατά 20% της ενεργειακής απόδοσης.
* Εκπαίδευση: i) Μείωση των ποσοστών πρόωρης εγκατάλειψης του σχολείου κάτω από 10% και ii) Ολοκλήρωση τριτοβάθμιων σπουδών τουλάχιστον για το 40% της ηλικιακής κατηγορίας 30-34 ετών.
* Καταπολέμηση της φτώχειας και του κοινωνικού αποκλεισμού: Μείωση τουλάχιστον κατά 20 εκατομμύρια των ατόμων που βρίσκονται ή κινδυνεύουν να βρεθούν σε κατάσταση φτώχειας και κοινωνικού αποκλεισμού.

Οι παραπάνω στόχοι έχουν μετατραπεί σε εθνικούς στόχους (δυνατότητα της προόδου από κάθε κράτος μέλος), υλοποιούνται σε συνδυασμό εθνικής δράσης και δράσης σε επίπεδο Ευρωπαϊκής Ένωσης (αποφυγή κατακερματισμού των υποχρεώσεων) και είναι αλληλένδετοι και αλληλοενισχυόμενοι (π.χ. η βελτίωση της εκπαίδευσης θα συμβάλει στην αύξηση της απασχόλησης και τη μείωση της φτώχειας).

#### Πολιτική για την Ολοκληρωμένη Χωρική Ανάπτυξη – Ε.Σ.Π.Α. 2014-2020

Ο αναπτυξιακός σχεδιασμός για την Ελλάδα του 2020 στοχεύει ***«στην αναγέννηση της ελληνικής οικονομίας με ανάταξη και αναβάθμιση του παραγωγικού και κοινωνικού ιστού της χώρας και τη δημιουργία και διατήρηση βιώσιμων θέσεων απασχόλησης, έχοντας ως αιχμή την εξωστρεφή, καινοτόμο και ανταγωνιστική επιχειρηματικότητα και γνώμονα την ενίσχυση της κοινωνικής συνοχής και τις αρχές της αειφόρου ανάπτυξης».***

Ειδικότερα στο πλαίσιο του Ε.Σ.Π.Α. 2014-2020 η «Ολοκληρωμένη Προσέγγιση στη Χωρική Ανάπτυξη»:

* ορίζει ως ***στρατηγικούς στόχους την επίτευξη της απασχόλησης, της κοινωνικής συνοχής και της διατήρησης των πόρων***
* ***εστιάζει στις ιδιαίτερες ανάγκες και στη φέρουσα δυνατότητα των επιμέρους χωρικών ενοτήτων***
* ***χρησιμοποιεί ως κινητήριες δυνάμεις την ανταγωνιστικότητα και την τοπική επιχειρηματικότητα***

Η Ολοκληρωμένη Χωρική Ανάπτυξη αποτελεί το μέσο για τη μεγιστοποίηση των ωφελειών σε χωρικό επίπεδο από το ΕΣΠΑ και τη συγκροτημένη αντιμετώπιση των προκλήσεων σε χωρικό επίπεδο. Ειδικότερα, οι χωρικές περιοχές που παρουσιάζουν προβλήματα τα οποία πρέπει να αντιμετωπιστούν συνολικά ή οι αναπτυξιακές δυνατότητες των περιοχών να μπορούν να αξιοποιηθούν και να μεγιστοποιηθούν μέσω ενός ολοκληρωμένου αναπτυξιακού σχεδίου.

Οι προκλήσεις για την Τοπική Ανάπτυξη με Πρωτοβουλία Τοπικών Κοινοτήτων (εργαλείο εφαρμογής της Ολοκληρωμένης Χωρικής Ανάπτυξης) για τον αγροτικό χώρο είναι *η παραγωγική ανασυγκρότηση, η βελτίωση του αγροτικού χώρου για καλύτερη ποιότητα ζωής και η ενίσχυση των τάσεων επιστροφής στην ύπαιθρο, η ορθή διαχείριση των φυσικών πόρων σε συνδυασμό με την καταπολέμηση συνεπειών της κλιματικής αλλαγής, η διαφοροποίηση της αγροτικής οικονομίας σε κατεύθυνση όπως η διασύνδεση με τις υπηρεσίες τουρισμού́ και πολιτισμού́, και η αναβάθμιση του τοπικού́ ανθρωπίνου κεφαλαίου.*

#### Πολιτική για την Αγροτική Ανάπτυξη–Ε.Π.Α.Α. 2014-2020

Το αναπτυξιακό όραμα για τον αγροτικό τομέα στο πλαίσιο του Επιχειρησιακού Προγράμματος Αγροτικής Ανάπτυξης συνοψίζεται ως εξής: ***«Ολοκληρωμένη ανάπτυξη και βιώσιμη ανταγωνιστικότητα του αγροτικού χώρου»***.

Η εθνική στρατηγική εξυπηρετείται από τρεις (3) στρατηγικούς στόχους:

* ΣΤ1: Δημιουργία ενός ισχυρού, ανταγωνιστικού και βιώσιμου αγρο-διατροφικού συστήματος
* ΣΤ2: Προαγωγή της αειφορίας του αγρο-διατροφικού συστήματος και των αγροτικών περιοχών
* ΣΤ3: Δημιουργία Βιώσιμων & Πολυ-λειτουργικών αγροτικών περιοχών

Το Μέτρο 19 «Στήριξη για τοπική ανάπτυξη μέσω του LEADER (ΤΑΠΤοΚ – Τοπική Ανάπτυξη με Πρωτοβουλία Τοπικών Κοινοτήτων)» του Π.Α.Α. 2014-2020 είναι άρρηκτα συνδεδεμένο με την εφαρμογή της εθνικής στρατηγικής για την τοπική ανάπτυξη.

Μέσω των παρεμβάσεων του Μέτρου 19 επιδιώκεται η προώθηση της τοπικής ανάπτυξης στις αγροτικές περιοχές (περιοχή εστίασης 6β - Π.Α.Α. 2014-2020), καθώς και η επίτευξη μιας ολοκληρωμένης, μακροπρόθεσμης και βιώσιμης ανάπτυξης η οποία θα περιλαμβάνει τη δημιουργία θέσεων απασχόλησης, την καταπολέμηση της φτώχειας στην ύπαιθρο και τη βελτίωση της ποιότητας ζωής (προτεραιότητα 6 – Π.Α.Α. 2014-2020). Επιπλέον ανάλογα με το μείγμα των επιλεγμένων παρεμβάσεων δύναται να συνεισφέρει και σε άλλες προτεραιότητες και περιοχές εστίασης αναφορικά με την ανταγωνιστικότητα, την υποστήριξη της γνώσης και την προστασία του περιβάλλοντος (περιοχή εστίασης 1α, 3α, 4α και 5γ – Π.Α.Α. 2014-2020).

Το Μέτρο 19 απαρτίζεται από τρία υπομέτρα:

* 19.1 – Στήριξη για την προετοιμασία στρατηγικής της τοπικής ανάπτυξης
* 19.2 – Στήριξη για την υλοποίηση πράξεων στο πλαίσιο της στρατηγικής τοπικής ανάπτυξης
* 19.3 – Προετοιμασία και υλοποίηση δραστηριοτήτων συνεργασίας στο πλαίσιο τοπικής δράσης

μέσω των οποίων επιχειρείται η στήριξη για την τοπική ανάπτυξη μέσω LEADER.

#### Πολιτική για την Περιφερειακή Ανάπτυξη – Π.Ε.Π. & RIS Κεντρικής Μακεδονίας 2014-2020

Την προγραμματική περίοδο 2014-2020 η Περιφέρεια Κεντρικής Μακεδονίας κατατάσσεται στις «Λιγότερο Αναπτυγμένες» Περιφέρειες. Η αναπτυξιακή στρατηγική της Π.Κ.Μ έχει διττό στόχο, αφενός να αναδείξει και να ενισχύσει τα συγκριτικά πλεονεκτήματα της περιοχής και αφετέρου να αντιμετωπίσει τα συσσωρευμένα προβλήματα, όπως η ανεργία, η αποβιομηχάνιση, η αποχωροθέτηση δραστηριοτήτων, η συρρίκνωση του παραγωγικού ιστού, ο κοινωνικός αποκλεισμός και η φτώχεια.

Το Στρατηγικό Όραμα εξειδίκευσης του Περιφερειακού Επιχειρησιακού Προγράμματος της Κεντρικής Μακεδονίας είναι **«Η ανάδειξη της Κεντρικής Μακεδονίας σε δυναμικό αναπτυξιακό πόλο διεθνούς εμβέλειας με διακριτή ταυτότητα, ανταγωνιστικότητα και καινοτόμο επιχειρηματικότητα και έξυπνη και φιλική αξιοποίηση των τεχνολογιών Πληροφορικής και Επικοινωνίας».**

Οι γενικοί στόχοι της αναπτυξιακής στρατηγικής του Π.Ε.Π. Κεντρικής Μακεδονίας 2014-2020 είναι οι ακόλουθοι:

* Μετάβαση της περιφερειακής οικονομίας σ’ ένα νέο και βιώσιμο παραγωγικό μοντέλο με ανταγωνιστικότητα, εξωστρέφεια, καινοτόμο επιχειρηματικότητα και έξυπνη και φιλική αξιοποίηση των τεχνολογιών Πληροφορικής και Επικοινωνίας (ΤΠΕ).
* Προστασία και αειφορική διαχείριση του φυσικού και ανθρωπογενούς περιβάλλοντος και των φυσικών πόρων για τη διασφάλιση της ποιότητας ζωής και της αποδοτικότητας των πόρων.
* Ολοκλήρωση - προβολή των μεταφορικών υποδομών και δικτύων για την ανάδειξη της Περιφέρειας σε μεταφορικό κόμβο διεθνούς εμβέλειας - αξιοποίηση της κεντροβαρούς θέσης της στις μακροπεριοχές της Νοτιοανατολικής Ευρώπης και της Ανατολικής Μεσογείου.
* Υποστήριξη και ενδυνάμωση της κινητικότητας και αναβάθμισης των προσόντων του ανθρώπινου δυναμικού, δυναμική αντιμετώπιση της ανεργίας, και διασφάλιση της κοινωνικής συνοχής.

Το Στρατηγικό Όραμα Έξυπνης Εξειδίκευσης της Περιφέρειας Κεντρικής Μακεδονίας είναι **«έως το έτος 2025 να καταστεί Κόμβος Καινοτομίας για την ευρύτερη περιοχή της Νοτιοανατολικής Ευρώπης μέσω της διατήρησης και ενδυνάμωσης του σημαντικού Ανθρώπινου Κεφαλαίου της με ικανά προσόντα σε θέματα έρευνας και τεχνολογικής ανάπτυξης, την εμβάθυνση της συνεργασίας του χώρου της Γνώσης με την Επιχειρηματικότητα και την ανάπτυξη καινοτομικού περιβάλλοντος με στόχο την έξοδο από την κρίση και την δημιουργία νέων θέσεων εργασίας, στη βάση της καινοτομίας, της ανταγωνιστικότητας και της εξωστρέφειας»**

Οι Γενικές Στρατηγικές Κατευθύνσεις βάσει των οραματικών επιδιώξεων της ΠΚΜ είναι οι εξής:

* Υποστήριξη του κοινωνικό-οικονομικού μετασχηματισμού
* Ανάκτηση του χαμένου εδάφους

Η υλοποίηση των Γενικών Στρατηγικών Κατευθύνσεων, αναμένεται να υλοποιηθεί μέσω ενός μίγματος πολιτικών και δράσεων που θα αποσκοπεί: **i)** στην αξιοποίηση της υπάρχουσας γνώσης, **ii)** στην παραγωγή νέας γνώσης, **iii)** στη δικτύωση φορέων, τη διάχυση και την αξιοποίηση της παραγόμενης γνώσης, **iv)** στην υποστήριξη της ανταγωνιστικότητας, εξωστρέφειας διεθνοποίησης των επιχειρηματικών προσπαθειών και **v)** στη διατήρηση και ενδυνάμωση του Ανθρώπινου Κεφαλαίου της Περιφέρειας

## Καθορισμός στρατηγικών στόχων

Λαμβάνοντας υπόψη την αποτύπωση της υφιστάμενης κατάστασης, τα αποτελέσματα της ανάλυσης SWOT για την περιοχή παρέμβασης, τις ευρύτερες πολιτικές που αφορούν στην περιοχή και τις απόψεις τοπικών φορέων και πληθυσμού, όπως αυτές προέκυψαν από τις ενέργειες διαβούλευσης, καθορίστηκαν οι Στρατηγικοί Στόχοι του τοπικού προγράμματος CLLD/LEADER ως εξής:

**Στρατηγικός Στόχος 1: Αειφόρος και ολοκληρωμένη ανάπτυξη της παραγωγής και προσφοράς των τοπικών προϊόντων /υπηρεσιών**

Βασικός στόχος είναι η ενίσχυση της παραγωγής ποιοτικών προϊόντων του αγροδιατροφικού τομέα, καθώς και των τοπικών οικοτεxνιών-βιοτεχνιών και η ενδυνάμωση των διασυνδέσεων μεταξύ της τοπικής παραγωγής και των τομέων της βιοτεχνίας, βιομηχανίας και των υπηρεσιών, με σκοπό την αύξηση της προστιθέμενης αξίας των τοπικών προϊόντων, την ενίσχυση της εξωστρέφειας τους και την αύξηση της εξαγωγικής δραστηριότητας της περιοχής, ιδιαίτερα στον αγροδιατροφικό τομέα.

Η συνδυασμένη εκμετάλλευση αγαθών και υπηρεσιών της τοπικής οικονομίας και η ανάδειξη της διαφορετικότητας που πηγάζει από τα ιδιαίτερα στοιχεία της περιοχής, βοηθούν στη δημιουργία ενός ισχυρού ανταγωνιστικού πλεονεκτήματος

**Στρατηγικός Στόχος 2: Ενίσχυση της ανταγωνιστικότητας της τοπικής τουριστικής οικονομίας**

Στο πλαίσιο του στόχου προβλέπεται η ενθάρρυνση της τουριστικής δραστηριότητας , με έμφαση στους ισχυρούς τουριστικούς πόλους της περιοχής παρέμβασης. Επιδίωξη είναι η εξειδίκευση του τουρισμού και η παροχή υπηρεσιών υψηλής ποιότητας μέσω της δημιουργίας /αναβάθμισης καταλυμάτων, χώρων εστίασης, εναλλακτικών μορφών τουρισμού κλπ που θα χαρακτηρίζονται από σεβασμό στην τοπική παραδοσιακή αρχιτεκτονική και στο φυσικό περιβάλλον και θα προσφέρουν πρωτοποριακές και καινοτόμες για την περιοχή δραστηριότητες. Η περιοχή ενδείκνυται για διεύρυνση των περιορισμένων εναλλακτικών δραστηριοτήτων που υπάρχουν σήμερα, όπως ο ιαματικός τουρισμός, η πεζοπορία, η ορειβασία, εναλλακτικές δραστηριότητες χιονοδρομίας, οικοτουρισμός, ανεμοπτερισμός κλπ .

**Στρατηγικός Στόχος 3: Βελτίωση της ποιότητας ζωής, *επίτευξη κοινωνικής συνοχής και* καταπολέμηση της φτώχειας**

Μέσω του στόχου αυτού θα επιδιωχθεί η διαμόρφωση κατάλληλων και ελκυστικών συνθηκών διαβίωσης που θα οδηγήσουν σε βελτίωση της ποιότητας ζωής του πληθυσμού, ενδυνάμωση της κοινωνικής συνοχής και άμβλυνση των αρνητικών επιπτώσεων της οικονομικής κρίσης, με έμφαση στις ορεινές, απομακρυσμένες και μειονεκτικές περιοχές. Ιδιαίτερη έμφαση θα δοθεί στα έργα βελτίωσης υποδομών και κοινωνικής φροντίδας, μέσα από τα μικρά δημόσια έργα του προγράμματος τα οποία σε συνδυασμό με την ανάπτυξη της επιχειρηματικότητας θα οδηγήσουν σε οικονομική ενδυνάμωση των κατοίκων της περιοχής, στην άρση της απομόνωσης και στη μεταστροφή των δυσμενών συνθηκών διαβίωσης.

**Στρατηγικός Στόχος 4: Ενίσχυση της καινοτομίας και προώθηση της συνεργασίας και της δικτύωσης**

Στο πλαίσιο του στόχου εντάσσονται δράσεις υιοθέτησης καινοτόμων μεθόδων οργάνωσης, διοίκησης, παραγωγής και διανομής καθώς και δράσεις δικτυώσεων και συνεργασιών στη βάση κοινών πρωτοβουλιών για την ανάπτυξη.

Η ενσωμάτωση στοιχείων καινοτομίας στην ανάπτυξη της επιχειρηματικότητας θα οδηγήσει στην παραγωγή νέων ή βελτιωμένων προϊόντων και στην υιοθέτηση νέων μεθόδων προώθησης τους στις αγορές.

Επίσης, μέσω της ανάπτυξης συνεργασιών μεταξύ φορέων της τοπικής οικονομίας επιδιώκεται η ανταλλαγή γνώσεων, η μεταφορά καλών πρακτικών, ο σχεδιασμός κοινών καινοτόμων αναπτυξιακών εργαλείων και η ανάπτυξη κοινών λειτουργιών, ενώ μέσω των διατοπικών/διακρατικών συνεργασιών επιδιώκεται η αντιμετώπιση κοινών προβλημάτων και η κοινή αξιοποίηση παρόμοιων συγκριτικών πλεονεκτημάτων.

**Στρατηγικός Στόχος 5: Ενίσχυση και ανάδειξη των αρχαιολογικών και πολιτιστικών πόρων της περιοχής**

Ο στόχος επικεντρώνεται στην ανάδειξη και αξιοποίηση του ιδιαίτερα σημαντικού ιστορικού, αρχαιολογικού και πολιτιστικού αποθέματος της περιοχής κάτι το οποίο αποτελεί ιδιαίτερα σημαντικό στοιχείο στην προσπάθεια διαμόρφωσης της ιδιαίτερης ταυτότητας της περιοχής παρέμβασης και μπορεί να προσδώσει προστιθέμενη αξία σε προϊόντα και υπηρεσίες, οδηγώντας σε μία ευέλικτη και πολυσυλλεκτική τοπική οικονομία

**Στρατηγικός Στόχος 6: Προστασία και ανάδειξη του φυσικού περιβάλλοντος**

Ο στόχος επικεντρώνεται στην ανάδειξη και προστασία των ιδιαίτερων στοιχείων του φυσικού περιβάλλοντος και στην προώθηση της αρχής της αειφόρου διαχείρισης των πόρων. Στην περιοχή παρέμβασης κυριαρχεί η παρουσία σημαντικών οικοτόπων και σπάνιων, απειλούμενων και προστατευόμενων ειδών πανίδας και χλωρίδας ιδιαίτερης οικολογικής αξίας τόσο σε εθνικό όσο και ευρωπαϊκό επίπεδο. Το 62,09% της έκτασης της περιοχής παρέμβασης ανήκει στο δίκτυο Natura 2000, ενώ δύο δασικές ορεινές περιοχές έχουν χαρακτηριστεί ως Διατηρητέα Μνημεία Φύσης και τρείς περιοχές έχουν χαρακτηριστεί ως Τοπία Ιδιαίτερου Φυσικού Κάλλους. Δράσεις περιβαλλοντικής ευαισθητοποίησης, προστασίας και ανάδειξης θα ενισχύσουν την επίτευξη του στόχου, αναδεικνύοντας τα ιδιαίτερα χαρακτηριστικά της περιοχής.

## Διαμόρφωση στρατηγικής και επιλογή θεματικών κατευθύνσεων

Η στρατηγική που υιοθετείται για την επίτευξη των στόχων του τοπικού προγράμματος αφορά στην ***«Αναγέννηση της τοπικής οικονομίας, η οποία θα στηρίζεται στην ολοκληρωμένη, αειφορική και πολυτομεακή αγροτική ανάπτυξη, στην ενίσχυση της επιχειρηματικότητας, στη βελτίωση της ποιότητας ζωής και στην αξιοποίηση του φυσικού, πολιτιστικού και αρχαιολογικού αποθέματος»***

**ΣΤΡΑΤΗΓΙΚΗ ΤΟΥ ΤΟΠΙΚΟΥ ΠΡΟΓΡΑΜΜΑΤΟΣ**

***Αναγέννηση της τοπικής οικονομίας, η οποία θα στηρίζεται στην ολοκληρωμένη, αειφορική και πολυτομεακή αγροτική ανάπτυξη, στην ενίσχυση της επιχειρηματικότητας, στη βελτίωση της ποιότητας ζωής και στην αξιοποίηση του φυσικού, πολιτιστικού και αρχαιολογικού αποθέματος***

*Διάγραμμα 3‑2: Αλληλεπίδραση στόχων και στρατηγικής τοπικού προγράμματος*

**Η αναπτυξιακή στρατηγική για την επίτευξη των στόχων διαρθρώνεται γύρω από μία (1) βασική και έξι (6) δευτερεύουσες θεματικές κατευθύνσεις.**

Η δυναμική, οι ανάγκες, οι δυνατότητες και οι προοπτικές της περιοχής παρέμβασης αποτέλεσαν τη βάση για τον καθορισμό των θεματικών κατευθύνσεων του τοπικού προγράμματος, οι οποίες θα εξυπηρετούν την τοπική στρατηγική για την επίτευξη των στόχων του τοπικού προγράμματος.

*Διάγραμμα 3‑3: Θεματικές κατευθύνσεις τοπικού προγράμματος*

**Ως** **βασική θεματική κατεύθυνση** τοπικής ανάπτυξης επιλέχθηκε:

***Κατηγορία: Ανταγωνιστικότητα – Οικονομία – Τοπική Ταυτότητα***

1. **Βασική Θεματική Κατεύθυνση: ΒΕΛΤΙΩΣΗ ΤΗΣ ΑΝΤΑΓΩΝΙΣΤΙΚΟΤΗΤΑΣ ΤΗΣ ΑΛΥΣΙΔΑΣ ΑΞΙΑΣ ΤΟΥ ΑΓΡΟΔΙΑΤΡΟΦΙΚΟΥ ΤΟΜΕΑ**.

Η **πρώτη θεματική** κατεύθυνση που αφορά στη βελτίωση της **ανταγωνιστικότητας και ειδικότερα τη βελτίωση της ανταγωνιστικότητας της αλυσίδας αξίας του αγροδιατροφικού** τομέα ουσιαστικά συγκεντρώνει τον κορμό των δράσεων του τοπικού προγράμματος και έχει τη μεγαλύτερη χρηματοδοτική βαρύτητα και αναδεικνύει την άμεση ανάγκη ανάδειξης του αγροδιατοφικού τομέα που αποτελεί το βασικό τομέα παραγωγικής δραστηριότητας της περιοχής παρέμβασης (δυνατά σημεία – SWOT ανάλυση) με σημαντική συμμετοχή στο συνολικό γεωργικό προϊόν της Περιφέρειας Κεντρικής Μακεδονίας, ενώ η ευρύτερη περιοχή της Σκύδρας αποτελεί ένα από τα μεγαλύτερα κέντρα μεταποίησης και εξαγωγής μεταποιημένων προϊόντων πρωτογενούς παραγωγής της χώρας. Μέσω αυτής επιδιώκεται αφενός η ενδυνάμωση της σχέσης του αγροτικού τομέα της περιοχής με αυτόν της μεταποίησης/τυποποίησης των αγροτικών προϊόντων και των καταναλωτών έτσι ώστε να υπάρξουν οι συνθήκες δημιουργίας ενός ισχυρού και ανταγωνιστικού αγρο‐διατροφικού συστήματος αφετέρου η αειφορία ενός τέτοιου συστήματος. Συνεπώς, σχετίζεται με την προώθηση της καινοτομίας,  τη στροφή στην παραγωγή προϊόντων υψηλής προστιθέμενης αξίας με σημαντικά χαμηλότερο περιβαλλοντικό και κλιματικό αποτύπωμα με συνέπεια μεταξύ άλλων και την  απόκτηση  ικανοποιητικού  εισοδήματος. Στα πλαίσια της παρούσας θεματικής κατεύθυνσης επίσης επιχειρείται η βελτίωση της ανταγωνιστικότητας του αγροδιατροφικού τομέα, μέσω της ενίσχυσης επιχειρήσεων οι οποίες θα χαρακτηρίζονται από την υιοθέτηση καινοτόμων μεθόδων παραγωγής και οργάνωσης και της αξιοποίησης των νέων τεχνολογιών σε όλα τα στάδια της παραγωγικής διαδικασίας. Η θεματική αυτή κατεύθυνση εξυπηρετείται μέσα από τη στήριξη δράσεων επιχειρηματικότητας και καινοτομίας αλλά και από την αναβάθμιση του ανθρώπινου κεφαλαίου δια της αναβάθμισης των δεξιοτήτων μέσω κατάρτισης, δράσεων ανταλλαγής, επίδειξης, ενημέρωσης κλπ.  και τη  δημιουργία/διατήρηση βιώσιμων θέσεων εργασίας.

Επισημαίνεται ότι η παρούσα βασική θεματική κατεύθυνση έχει τη μεγαλύτερη χρηματοδοτική βαρύτητα στο τοπικό πρόγραμμα καθώς εξυπηρετείται από οκτώ (8) δράσεις συνολικής δημόσιας δαπάνης 2.530.550,00 € η οποία αποτελεί το 44,87% της δημόσιας δαπάνης του 19.2 και 19.3.

Ακόμα, συμπληρωματικά τίθενται οι εξής έξι (6) δευτερεύουσες θεματικές κατευθύνσεις:

1. ***Κατηγορία: Ανταγωνιστικότητα-Οικονομία-Τοπική Ταυτότητα***

***2η Θεματική Κατεύθυνση: ΔΙΑΦΟΡΟΠΟΙΗΣΗ ΚΑΙ ΕΝΔΥΝΑΜΩΣΗ ΤΗΣ ΤΟΠΙΚΗΣ ΟΙΚΟΝΟΜΙΑΣ***

Η επιλογή της παρούσας θεματικής κατεύθυνσης, αναδεικνύει την άμεση ανάγκη μετασχηματισμού και εμπλουτισμού των οικονομικών δραστηριοτήτων της περιοχής παρέμβασης ώστε να επιτευχθεί αύξηση της απασχόλησης.

Συγκεκριμένα, σύμφωνα με τη SWOT ανάλυση ο πρωτογενής τομέας στον οποίο απασχολείται το 45,88% των εργαζομένων, παρουσιάζει σημαντικές υστερήσεις ως προς σύγχρονες υποδομές μεταποίησης, εμπορίας και διακίνησης των παραγόμενων προϊόντων. Η ανάδειξη των τοπικών προϊόντων, στα οποία η περιοχή παρέμβασης έχει παράδοση και διαθέτει ποικιλομορφία, μέσω της μεταποίησης/εμπορίας τους σε σύγχρονες υποδομές και με νέες μεθόδους προώθησής τους στις αγορές θα συνδράμει αποτελεσματικά στην ενίσχυση της ανταγωνιστικότητας και της απασχόλησης. Η ενίσχυση των επιχειρήσεων του δευτερογενούς τομέα μέσω της αξιοποίησης νέων τεχνολογιών και της ανάπτυξης νέων μορφών ζήτησης, θα βελτιώσει την ανταγωνιστικότητα των επιχειρήσεων και θα ωφελήσει την τοπική οικονομία, μέσω της μείωσης του υψηλού ποσοστού ανεργίας και του περιορισμού του φαινομένου εγκατάλειψης της περιοχής παρέμβασης από νεαρά κυρίως άτομα.

Η υποστήριξη της τοπικής επιχειρηματικότητας και η ανάδειξη της τοπικής ταυτότητας είναι σε θέση να αποτελέσουν το έναυσμα για τη συγκράτηση του πληθυσμού και την αύξηση της απασχόλησης στην περιοχή παρέμβασης.

1. ***Κατηγορία: Ανταγωνιστικότητα-Οικονομία-Τοπική Ταυτότητα***

***3η Θεματική Κατεύθυνση:* Η ΒΕΛΤΙΩΣΗ ΤΗΣ ΕΛΚΥΣΤΙΚΟΤΗΤΑΣ ΤΗΣ ΠΕΡΙΟΧΗΣ ΠΑΡΕΜΒΑΣΗΣ ΚΑΙ Η ΕΝΙΣΧΥΣΗ ΤΟΥ ΤΟΥΡΙΣΤΙΚΟΥ ΠΡΟΙΟΝΤΟΣ**

Η επιλογή της θεματικής κατεύθυνσης είναι αποτέλεσμα των συμπερασμάτων που προέκυψαν από την αξιολόγηση της υφιστάμενης κατάστασης και της SWOT ανάλυσης της περιοχής παρέμβασης

Η περιοχή διαθέτει μία σειρά χαρακτηριστικών που της προσδίδουν ιδιαίτερες προοπτικές ανάπτυξης και την καθιστούν ιδιαιτέρως ελκυστική για την εφαρμογή ενός ολοκληρωμένου τοπικού προγράμματος. Σημαντικό είναι το γεγονός ότι παρουσιάζει πολυμορφία στη μορφολογία και στο ανάγλυφο, κάτι το οποίο της δίνει το πλεονέκτημα της ιδιαίτερης δυναμικής στο πεδινό τμήμα στον πρωτογενή τομέα αλλά και στον δευτερογενή (μεταποίηση – τυποποίηση αγροτικών προϊόντων). Στον ορεινό όγκο υπάρχει σημαντική ανάπτυξη στον τριτογενή τομέα και συγκεκριμένα στον τουρισμό με σημεία εστίασης τον ορεινό όγκο του Καϊμακτσαλάν (Χιονοδρομικό κέντρο και Παλαιός Άγιος Αθανάσιος) και τα Λουτρά Λουτρακίου Αλμωπίας.

Παράλληλα η περιοχή διαθέτει σημαντικούς πολιτιστικούς και αρχαιολογικούς πόρους με έμφαση στη διεθνούς σημασίας και ιστορικής αξίας γενέτειρα πόλης του Μ. Αλεξάνδρου την Αρχαία Πέλλα που αποτελεί έναν από τους σημαντικότερους αρχαιολογικούς πόλους έλξης Ελλήνων και ξένων τουριστών. Τέλος, πολύ σημαντικός είναι ο φυσικός πλούτος και η αξία βιοποικιλότητας του, καθώς οι περιοχές που ανήκουν στο δίκτυο Νatura 2000 καλύπτουν το 62,09% της συνολικής του έκτασης.

Η περιοχή παρέμβασης αξιοποιώντας τα ιδιαίτερα συγκριτικά της πλεονεκτήματα, αλλά και τις χρηματοδοτικές ευκαιρίες των διαρθρωτικών παρεμβάσεων, κατόρθωσε να μετασχηματισθεί κοινωνικο-οικονομικά. Το ορεινό, απομονωμένο, και αποδυναμωμένο πληθυσμιακά και οικονομικά τμήμα της αξιοποιήθηκε τουριστικά μέσω της υλοποίησης έργων υποδομής και ιδιωτικών επενδύσεων (κυρίως Χιονοδρομικό Κέντρο Καϊμάκτσαλαν, οικισμός Παλαιού Αγίου Αθανασίου και Λουτρά Λουτρακίου), με αποτέλεσμα την άρση της απομόνωσης, τη συγκράτηση του πληθυσμού και την οικονομική ενίσχυση του εισοδήματος των κατοίκων της περιοχής. Παράλληλα στο πεδινό τμήμα στο οποίο κυριαρχεί ο πρωτογενής τομέας με την αξιοποίηση των διαρθρωτικών παρεμβάσεων έγινε μια σημαντική στροφή στις βιολογικές και ολοκληρωμένες καλλιέργειες με αποτέλεσμα την παραγωγή ποιοτικών προϊόντων, την μεταποίηση – τυποποίηση των αγροτικών προϊόντων κυρίως μέσω μικρών επιχειρήσεων και την ενσωμάτωση καινοτομιών στην παραγωγή και στο marketing.

Ο τουριστικός τομέας αν και δυναμικός, καθώς η περιοχή παρέμβασης αποτελεί σημαντικό τουριστικό προορισμό ιδιαίτερα τους χειμερινούς μήνες, παρουσιάζει διαρθρωτικές αδυναμίες. Η υποστήριξη των τοπικών επιχειρήσεων και η ενίσχυση νέων επενδύσεων στον τουριστικό τομέα είναι σε θέση να δώσει μια εναλλακτική πηγή εισοδήματος στους κατοίκους και να αυξήσει τον αριθμό των απασχολούμενων στη περιοχή παρέμβασης.

1. ***Κατηγορία: Δικτύωση – Συνεργασία – Καινοτομία***

***4η Θεματική Κατεύθυνση: ΔΙΑΣΥΝΔΕΣΗ ΤΟΜΕΩΝ ΚΑΙ ΟΙΚΟΝΟΜΙΚΩΝ ΠΑΡΑΓΟΝΤΩΝ***

Με βάση τα στοιχείατης SWOT ανάλυσηςπροκύπτει μείωση του οικονομικά ενεργού πληθυσμού της περιοχής παρέμβασης και επιδείνωση της οικονομικής κατάστασης, γεγονός που ενισχύει τα φαινόμενα εγκατάλειψης της περιοχής (το ποσοστό μείωσης του μόνιμου πληθυσμού της περιοχής παρέμβασης είναι μεγαλύτερο από το αντίστοιχο περιφερειακό και εθνικό ποσοστό). Στο πλαίσιο της παρούσας θεματικής κατεύθυνσης επιχειρείται η ανάσχεση αυτού του φαινομένου με τη διαφοροποίηση της τοπικής οικονομίας μέσω της ενίσχυσης της επιχειρηματικότητας σε δραστηριότητες εκτός του πρωτογενή τομέα. Το γεγονός αυτό θα δώσει έναυσμα σε πολλές αγροτικές οικογένειες που ασχολούνταν μονοσήμαντα με γεωργικές καλλιέργειες σε κρίση την τελευταία δεκαετία να αναπτύξουν εναλλακτικές δραστηριότητες και να παραμείνουν στην περιοχή παρέμβασης. Επίσης θα δοθεί ιδιαίτερη έμφαση προς την κατεύθυνση συνεργασίας επιχειρήσεων της περιοχής που απασχολούνται σε όλους τους τομείς της οικονομίας (π.χ. προϊόντα αγροδιατροφικού τομέα που διατίθενται στα κέντρα εστίασης και στα καταλύματα της περιοχής) καθώς και στην αξιοποίηση των πλούσιων φυσικών και πολιτιστικών πόρων και την ένταξή τους στο τουριστικό «προϊόν», για τη μεγιστοποίηση της ωφέλειας της τοπικής οικονομίας .

1. ***Κατηγορία: Βελτίωση Ποιότητας Ζωής***

***5η Θεματική Κατεύθυνση: ΒΕΛΤΙΩΣΗ ΤΩΝ ΣΥΝΘΗΚΩΝ ΔΙΑΒΙΩΣΗΣ ΚΑΙ ΠΟΙΟΤΗΤΑΣ ΖΩΗΣ ΤΟΥ ΤΟΠΙΚΟΥ ΠΛΗΘΥΣΜΟΥ***

Η θεματική κατεύθυνση επιλέχθηκε λόγω των σημαντικών αδυναμιών που παρουσιάζει η περιοχή παρέμβασης αναφορικά με το δομημένο περιβάλλον και τις τεχνικές υποδομές, οι οποίες υποβαθμίζουν την ποιότητα ζωής του τοπικού πληθυσμού. Από τη SWOT ανάλυση προκύπτουν αδυναμίες που σχετίζονται με την ανεπάρκεια κοινοχρήστων υποδομών, όπως δρόμοι και ηλεκτροφωτισμός, ελλιπείς περιβαλλοντικές υποδομές στον τομέα των υγρών αποβλήτων και πεπαλαιωμένα σε αρκετούς οικισμούς δίκτυα ύδρευσης και άρδευσης.

Προϋπόθεση για τη δημιουργία βιώσιμων περιοχών στην ύπαιθρο είναι ένα ελάχιστο επίπεδο παροχής βασικών υπηρεσιών (κοινωνικές υπηρεσίες, πρόσβαση σε δημόσια αγαθά, βελτίωση μέσων επικοινωνίας) και ποιότητας ζωής (αναψυχή, ελάχιστη όχληση, δομημένο περιβάλλον, πολιτισμό, κ.λπ.), που συνεπάγεται την εξασφάλιση των σχετικών υποδομών αλλά και η προστασία του περιβάλλοντος που αποτελεί όρο αειφορίας  αλλά και κατάλληλων συνθηκών διαβίωσης, επιχειρηματικότητας και απασχόλησης.

1. ***Κατηγορία: Περιβάλλον – Αειφορία***

***6η Θεματική Κατεύθυνση: ΕΝΙΣΧΥΣΗ ΔΡΑΣΕΩΝ ΚΑΙ ΠΑΡΕΜΒΑΣΕΩΝ ΓΙΑ ΤΟ ΠΕΡΙΒΑΛΛΟΝ ΚΑΙ ΤΗΝ ΚΛΙΜΑΤΙΚΗ ΑΛΛΑΓΗ***

Ένα από δυνατά σημεία της περιοχής παρέμβασης, είναι η ύπαρξη ενός εξαιρετικής κατάστασης και ιδιαίτερης σημασίας τόσο σε εθνικό όσο και ευρωπαϊκό επίπεδο φυσικού περιβάλλοντος. Το 62,09% της έκτασης της περιοχής παρέμβασης ανήκει στο δίκτυο Natura 2000, δύο δασικές ορεινές περιοχές έχουν χαρακτηριστεί ως Διατηρητέα Μνημεία Φύσης και τρείς περιοχές έχουν χαρακτηριστεί ως Τοπία Ιδιαίτερου Φυσικού Κάλλους. Η προστασία, ανάδειξη και αξιοποίηση των περιοχών αυτών καθώς και η υλοποίηση δράσεων περιβαλλοντικής εκπαίδευσης- ενημέρωσης κατοίκων και επισκεπτών αποτελεί βασική προτεραιότητα. Παράλληλα, η απουσία έργων πρόληψης και προστασίας (SWOT ανάλυση) των δασών και των δασικών εκτάσεων, καθιστά επιτακτική την κατασκευή και βελτίωση των προστατευτικών υποδομών (αντιπυρικές ζώνες κ.λπ.), των υποδομών παρακολούθησης των δασών (παρατηρητήρια κ.λπ.), των δασοκομικών παρεμβάσεων και της ευαισθητοποίησης του τοπικού πληθυσμού και των επισκεπτών μέσω στοχευμένων δράσεων ενημέρωσης και επιμόρφωσης. Επιπλέον, θα επιδιωχθεί η ενεργειακή αναβάθμιση των χρησιμοποιούμενων δημοσίων κτηρίων, μέσω κτηριακών παρεμβάσεων

1. ***Κατηγορία: Πολιτισμός***

***7η Θεματική Κατεύθυνση: ΔΙΑΤΗΡΗΣΗ – ΒΕΛΤΙΩΣΗ ΤΩΝ ΠΟΛΙΤΙΣΤΙΚΩΝ ΣΤΟΙΧΕΙΩΝ ΤΗΣ ΠΕΡΙΟΧΗΣ***

Σε ολόκληρη την περιοχή παρέμβασης, διοργανώνονται πολιτιστικές εκδηλώσεις, που συνήθως συνδυάζονται με κάποια γεγονότα, θρησκευτικές εορτές πολιούχων ή προϊόντα τοπικού χαρακτήρα (γιορτή κερασιού στον Άγρα, γιορτή ροδάκινου, γιορτή τσίπουρου κ.α.). Θα πρέπει να σημειωθεί ότι τα τελευταία χρόνια χάρη στην ενεργό συμμετοχή των Δήμων, οι εκδηλώσεις αυτές προσελκύουν σημαντικό αριθμό επισκεπτών από την ευρύτερη περιοχή και για το λόγο αυτό έχουν εξελιχθεί σε σημαντικά γεγονότα ενίσχυσης της τοπικής οικονομίας.

Σε πολλές περιοχές, οι λαϊκές γιορτές και εκδηλώσεις, που οργανώνονται σε ετήσια βάση, συνδέονται με τα βασικά γεωργικά προϊόντα και αποτελούν βασική μορφή προβολής τους. Η αδυναμία προώθησης των αγροτικών προϊόντων προς τον καταναλωτή λόγω τοπικών δυσχερειών (μεγάλη απόσταση από διαφημιστικά αστικά κέντρα, άγνοια πλεονεκτημάτων του προϊόντος από τον καταναλωτή της ευρύτερης περιφέρειας κλπ.) καθιστά τις πολιτιστικές εκδηλώσεις της ευρύτερης περιφέρειας απαραίτητο και χρήσιμο εργαλείο προβολής και προώθησής τους. Η ενίσχυση αυτών των εκδηλώσεων και η ευρεία δημοσιοποίησή τους βοηθάει αφενός στην προβολή των τοπικών προϊόντων και στην καθιέρωση της προέλευσής τους (με άτυπες μορφές αλλά με ταυτοποίηση της περιοχής παραγωγής) και αφετέρου στην διατήρηση πολιτιστικών – λαογραφικών εκδηλώσεων, ιδιαίτερα σημαντικών για την ταυτότητα των περιοχών.

Στον παρακάτω πίνακα αποτυπώνονται οι δράσεις οι οποίες εξυπηρετείται από τις θεματικές κατευθύνσεις του προγράμματος. Για την κατάρτιση του πίνακα χρησιμοποιήθηκαν στοιχεία από τα Τεχνικά Δελτία των δράσεων (κεφάλαιο 4) και συγκεκριμένα από το πεδίο «Θεματική κατεύθυνση που εξυπηρετείται».

## Καθορισμός ειδικών στόχων

Σε συνέχεια της παραπάνω μεθοδολογικής προσέγγισης και για την επίτευξη της μέγιστης εσωτερικής συνάφειας και συνοχής της στρατηγικής, διαμορφώνονται οι δώδεκα Ειδικοί (12) Στόχοι του τοπικού προγράμματος, κατηγοριοποιημένοι ανά Θεματική Κατεύθυνση, ως εξής:

*Διάγραμμα 3‑4: Ειδικοί στόχοι κατηγοριοποιημένοι ανά θεματική κατεύθυνση*

Ακολουθεί τεκμηρίωση με αναφορά και στη **Χρηματοδοτική βαρύτητα** της κάθε Θεματικής Κατεύθυνσης και καταδεικνύεται ο μέγιστος βαθμός εσωτερικής συνάφειας και συνοχής της στρατηγικής τοπικής ανάπτυξης.

|  |  |
| --- | --- |
| **ΘΚ 1** | **ΒΕΛΤΙΩΣΗ ΤΗΣ ΑΝΤΑΓΩΝΙΣΤΙΚΟΤΗΤΑΣ ΤΗΣ ΑΛΥΣΙΔΑΣ ΑΞΙΑΣ ΤΟΥ ΑΓΡΟΔΙΑΤΡΟΦΙΚΟΥ ΤΟΜΕΑ – «ΑΓΡΟΔΙΑΤΡΟΦΗ»** |
| Συσχέτιση με **Ειδικούς Στόχους** του τοπικού προγράμματος | 1. Η αύξηση της προστιθέμενης αξίας στην αλυσίδα του τοπικού αγροδιατροφικού συστήματος, μέσα από την προώθηση της καινοτομίας, της ποιότητας και της τοπικής ταυτότητας  2. Η βελτίωση της ανταγωνιστικότητας των επιχειρήσεων Αγροδιατροφής μέσω της μεγιστοποίησης των συνεργιών με το παραγωγικό σύστημα του Τουρισμού |
| Συσχέτιση με  **Υπο-Δράσεις** του τοπικού προγράμματος | **ΔΡΑΣΕΙΣ**  **19.2.2.1** - Ενίσχυση επενδύσεων στην μεταποίηση, εμπορία και/ή ανάπτυξη γεωργικών προϊόντων με αποτέλεσμα γεωργικό προϊόν για την εξυπηρέτηση ειδικών στόχων της τοπικής στρατηγικής – Δ.Δ. 403.000,00€  **19.2.2.2** - Ενίσχυση επενδύσεων στην μεταποίηση, εμπορία και/ή ανάπτυξη γεωργικών προϊόντων με αποτέλεσμα μη γεωργικό προϊόν για την εξυπηρέτηση ειδικών στόχων της τοπικής στρατηγικής. – Δ.Δ. 247.000,00€  **19.2.2.6** - Ενίσχυση επενδύσεων στον τομέα της οικοτεχνίας με σκοπό την εξυπηρέτηση ειδικών στόχων της τοπικής στρατηγικής. – Δ.Δ. 211.250,00€  **19.2.3.1** - Οριζόντια εφαρμογή μεταποίησης, εμπορίας και/ή ανάπτυξης γεωργικών προϊόντων με αποτέλεσμα γεωργικό προϊόν με σκοπό την εξυπηρέτηση των στόχων της τοπικής στρατηγικής – Δ.Δ. 746.800,00€  **19.2.3.2** - Οριζόντια εφαρμογή μεταποίησης, εμπορίας και/ή ανάπτυξης γεωργικών προϊόντων με αποτέλεσμα μη γεωργικό προϊόν με σκοπό την εξυπηρέτηση των στόχων της τοπικής στρατηγικής - Δ.Δ. 247.500,00€  **19.2.5.1** - Βελτίωση πρόσβασης σε γεωργική γη και κτηνοτροφικές εκμεταλλεύσεις – Δ.Δ. 400.000,00€  **19.2.5.2** - Βελτίωση διαχείρισης υδατικών πόρων και αποθήκευσης ύδατος (εγγειοβελτιωτικά έργα, ομβροδεξαμενές κλπ) – Δ.Δ. 250.000,00€  **19.3.2** - Μακ(ε/η)δονικές Γεύσεις και Εμπειρίες – Δ.Δ. 25.000,00€ |
| **Χρηματοδοτική Βαρύτητα** | **2.530.550,00 € (Ποσοστό: 44,87%** στην συνολική ΔΔ, πλην των Μέτρων19.1 και 19.4) |

|  |  |
| --- | --- |
| **ΘΚ 2** | **ΔΙΑΦΟΡΟΠΟΙΗΣΗ ΚΑΙ ΕΝΔΥΝΑΜΩΣΗ ΤΗΣ ΤΟΠΙΚΗΣ ΟΙΚΟΝΟΜΙΑΣ – «ΔΙΑΦΟΡΟΠΟΙΗΣΗ»** |
| Συσχέτιση με **Ειδικούς Στόχους** του τοπικού προγράμματος | 3.Η ενίσχυση διαφοροποιημένων επενδύσεων για τον εμπλουτισμό της προσφοράς προϊόντων και υπηρεσιών  4.Η εισαγωγή στοιχείων καινοτομίας στα τοπικά παραγωγικά συστήματα |
| Συσχέτιση με  **Υπο-Δράσεις** του τοπικού προγράμματος | **ΔΡΑΣΕΙΣ**  **19.2.3.4** - Οριζόντια εφαρμογή ενίσχυσης επενδύσεων στους τομείς της βιοτεχνίας, χειροτεχνίας, παραγωγής ειδών μετά την 1η μεταποίηση, και του εμπορίου με σκοπό την εξυπηρέτηση των στόχων της τοπικής στρατηγικής – Δ.Δ. 320.050,00€  **19.2.3.5** - Οριζόντια εφαρμογή ενίσχυσης επενδύσεων παροχής υπηρεσιών για την εξυπηρέτηση του αγροτικού πληθυσμού (παιδικοί σταθμοί, χώροι αθλητισμού, πολιτιστικά κέντρα, κλπ) με σκοπό την εξυπηρέτηση των στόχων της τοπικής στρατηγικής – Δ.Δ. 111.750,00€ |
| **Χρηματοδοτική Βαρύτητα** | **431.800,00 € (Ποσοστό: 7,66%** στην συνολική ΔΔ, πλην των Μέτρων 19.1 και 19.4**)** |

|  |  |
| --- | --- |
| **ΘΚ 3** | **ΒΕΛΤΙΩΣΗ ΤΗΣ ΕΛΚΥΣΤΙΚΟΤΗΤΑΣ ΤΗΣ ΠΕΡΙΟΧΗΣ ΠΑΡΕΜΒΑΣΗΣ ΚΑΙ ΕΝΙΣΧΥΣΗ ΤΟΥ ΤΟΥΡΙΣΤΙΚΟΥ ΠΡΟΪΌΝΤΟΣ – «ΤΟΥΡΙΣΜΟΣ»** |
| Συσχέτιση με **Ειδικούς Στόχους** του τοπικού προγράμματος | 5. Η συμβολή στη διαφοροποίηση του υφιστάμενου τουριστικού προϊόντος, μέσα από την έξυπνη και συνεργατική αξιοποίηση των τοπικών συγκριτικών πλεονεκτημάτων (περιβαλλοντικών, πολιτισμικών, κοινωνικών), και στην ποιότητα των παρεχόμενων υπηρεσιών και αγαθών  6. Η επιμήκυνση της τουριστικής περιόδου με τον εμπλουτισμό του τουριστικού προϊόντος, με νέες και καινοτόμες υπηρεσίες/δραστηριότητες για την βελτίωση της τουριστικής εμπειρίας |
| Συσχέτιση με  **Υπο-δράσεις** του τοπικού προγράμματος | **ΔΡΑΣΕΙΣ**  **19.2.3.3** - Οριζόντια εφαρμογή ενίσχυσης επενδύσεων στον τομέα του τουρισμού με σκοπό την εξυπηρέτηση των στόχων της τοπικής στρατηγικής – Δ.Δ. 991.000,00€  **19.2.4.3** - Στήριξη για επενδύσεις για δημόσια χρήση σε υπηρεσίες και υποδομές αναψυχής, ανάπλασης, τουριστικές πληροφορίες και τουριστικές υποδομές μικρής κλίμακας, (πχ σημάνσεις, κοινόχρηστοι χώροι, προβολή προώθηση περιοχών, ποδηλατικές διαδρομές κλπ)– Δ.Δ. 355.000,00€  **19.3.1** - Προβολή Προώθηση Αρχαιολογικών Χώρων του Αρχαίου Βασιλείου της Μακεδονίας, στις ρίζες και τη γη του Μεγάλου Αλεξάνδρου – Δ.Δ. 70.000,00€ |
| **Χρηματοδοτική Βαρύτητα** | **1.416.500,00 € (Ποσοστό: 25,12%** στην συνολική ΔΔ, πλην των Μέτρων 19.1 και 19.4**)** |

|  |  |
| --- | --- |
| **ΘΚ 4** | **ΔΙΑΣΥΝΔΕΣΗ ΤΟΜΕΩΝ ΚΑΙ ΟΙΚΟΝΟΜΙΚΩΝ ΠΑΡΑΓΟΝΤΩΝ– «ΔΙΑΣΥΝΔΕΣΗ»** |
| Συσχέτιση με **Ειδικούς Στόχους** του τοπικού προγράμματος | 7.Η διαφοροποίηση και μεγιστοποίηση του οφέλους της τοπικής οικονομίας μέσω της ενίσχυσης της επιχειρηματικότητας  8.Βελτίωση επιπέδου οργάνωσης με πρόσβαση σε νέες αγορές μέσω της προώθησης της συμμετοχής σε σχέδια συνεργασίας , δικτύωσης και ανταλλαγής τεχνογνωσίας |
| Συσχέτιση με  **Υπο-δράσεις** του τοπικού προγράμματος | **ΔΡΑΣΕΙΣ**  **19.2.7.3** – Συνεργασία μεταξύ μικρών επιχειρήσεων για διοργάνωση κοινών μεθόδων εργασίας και τη κοινή χρήση εγκαταστάσεων και πόρων καθώς και για την ανάπτυξη και/ή την εμπορία τουριστικών υπηρεσιών, που συνδέονται με τον αγροτουρισμό – Δ.Δ. 46.150,00€  **19.3.3** - Προβολή Προώθηση Μακεδονικής Κουζίνας – Δ.Δ. 25.000,00€  **19.3.4** - Σχέδιο Διακρατικής Συνεργασίας ENERDECA ΙΙ\_(ENHANCEMENT OF EUROPEAN RURAL DEVELOPMENT CAPABILITIES)"– Δ.Δ. 60.000,00€ |
| **Χρηματοδοτική Βαρύτητα** | **131.150,00 € (Ποσοστό: 2,33%** στην συνολική ΔΔ, πλην των Μέτρων 19.1 και 19.4**)** |

|  |  |
| --- | --- |
| **ΘΚ 5** | **ΒΕΛΤΙΩΣΗ ΤΩΝ ΣΥΝΘΗΚΩΝ ΔΙΑΒΙΩΣΗΣ ΚΑΙ ΠΟΙΟΤΗΤΑΣ ΖΩΗΣ ΤΟΥ ΤΟΠΙΚΟΥ ΠΛΗΘΥΣΜΟΥ – «ΠΟΙΟΤΗΤΑ ΖΩΗΣ»** |
| Συσχέτιση με **Ειδικούς Στόχους** του τοπικού προγράμματος | 9. Η αναβάθμιση των βασικών υπηρεσιών για τη βελτίωση των συνθηκών διαβίωσης και της ποιότητας ζωής των κατοίκων και επισκεπτών της περιοχής και η ενίσχυση επενδύσεων στον κοινωνικό τομέα της οικονομίας |
| Συσχέτιση με  **Υπο- Δράσεις** του τοπικού προγράμματος | **ΔΡΑΣΕΙΣ**  **19.2.4.1** - Στήριξη για υποδομές μικρής κλίμακας (πχ. ύδρευση, αποχέτευση, οδοποιία εντός οικισμού κλπ), συμπεριλαμβανομένης της εξοικονόμησης ενέργειας σε χρησιμοποιούμενα δημόσια κτίρια – Δ.Δ. 500.000,00€  **19.2.4.2**. - Στήριξη για τη δημιουργία, βελτίωση ή επέκταση τοπικών βασικών υπηρεσιών για τον αγροτικό πληθυσμό, καθώς και των σχετικών υποδομών (π.χ. παιδικοί σταθμοί, αγροτικά ιατρεία, κλπ) – Δ.Δ. 150.000,00€ |
| **Χρηματοδοτική Βαρύτητα** | **650.000,00 € (Ποσοστό: 11,52%** στην συνολική ΔΔ, πλην των Μέτρων 19.1 και 19.4**)** |

|  |  |
| --- | --- |
| **ΘΚ 6** | **ΕΝΙΣΧΥΣΗ ΔΡΑΣΕΩΝ ΚΑΙ ΠΑΡΕΜΒΑΣΕΩΝ ΓΙΑ ΤΟΜ ΠΕΡΙΒΑΛΛΟΝ ΚΑΙ ΤΗΝ ΚΛΙΜΑΤΙΚΗ ΑΛΛΑΓΗ – «ΠΕΡΙΒΑΛΛΟΝ»** |
| Συσχέτιση με **Ειδικούς Στόχους** του τοπικού προγράμματος | 10.Η συμβολή στη μείωση της πίεσης στους φυσικούς πόρους, το υδάτινο περιβάλλον και τα οικοσυστήματα που προκαλούνται από κυρίως από τη μεταποιητική δραστηριότητα |
| Συσχέτιση με  **Υπο-Δράσεις** του τοπικού προγράμματος | **ΔΡΑΣΕΙΣ**  **19.2.6.1** - Πρόληψη και αποκατάσταση δασών και δασικών εκτάσεων από πυρκαγιές και άλλες φυσικές καταστροφές και καταστροφικά συμβάντα – Δ.Δ. 50.000,00€ |
| **Χρηματοδοτική Βαρύτητα** | **50.000,00 € (Ποσοστό: 0,89%** στην συνολική ΔΔ, πλην των Μέτρων 19.1 και 19.4**)** |

|  |  |
| --- | --- |
| **ΘΚ 7** | **ΔΙΑΤΗΡΗΣΗ – ΒΕΛΤΙΩΣΗ ΤΩΝ ΠΟΛΙΤΙΣΤΙΚΩΝ ΣΤΟΙΧΕΙΩΝ ΤΗΣ ΠΕΡΙΟΧΗΣ – «ΠΟΛΙΤΙΣΜΟΣ»** |
| Συσχέτιση με **Ειδικούς Στόχους** του τοπικού προγράμματος | 11. Η υποστήριξη των πολιτιστικών φορέων για τη διοργάνωση εκδηλώσεων πολιτισμού  12. Η δημιουργία, ανάδειξη, βελτίωση και αξιοποίηση του πολιτιστικού πλούτου και υποδομών |
| Συσχέτιση με  **Υπο-Δράσεις** του τοπικού προγράμματος | **ΔΡΑΣΕΙΣ**  **19.2.4.4** - Ενίσχυση πολιτιστικών εκδηλώσεων – Δ.Δ. 80.000,00€  **19.2.4.5** - Στήριξη για μελέτες, υπηρεσίες και επενδύσεις που συνδέονται με τον πολιτισμό, με τη διατήρηση, αποκατάσταση και αναβάθμιση της πολιτιστικής και φυσικής κληρονομιάς των χωριών, των αγροτικών τοπίων και των τόπων με υψηλή φυσική αξία, συμπεριλαμβανομένων των σχετικών κοινωνικο-οικονομικών πτυχών, καθώς και δράσεις περιβαλλοντικής ευαισθητοποίησης (συμπεριλαμβανομένων πολιτιστικών/ συνεδριακών κέντρων, μουσείων, πολιτιστικών χαρακτηριστικών της υπαίθρου – μύλοι, γεφύρια κλπ) – Δ.Δ. 350.000,00€ |
| **Χρηματοδοτική Βαρύτητα** | **430.000,00 € (Ποσοστό: 7,62%** στην συνολική ΔΔ, πλην των Μέτρων 19.1 και 19.4**)** |

*Πίνακας 3‑1: Συσχέτιση Θεματικών κατευθύνσεων με δράσεις του τοπικού προγράμματος*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΘΕΜΑΤΙΚΕΣ ΚΑΤΕΥΘΥΝΣΕΙΣ (ΒΑΣΙΚΗ και ΛΟΙΠΕΣ )** | **19.2.2.1** | **19.2.2.2** | **19.2.2.6** | **19.2.3.1** | **19.2.3.2** | **19.2.3.3** | **19.2.3.4** | **19.2.3.5** | **19.2.4.1** | **19.2.4.2** | **19.2.4.3** | **19.2.4.4** | **19.2.4.5** | **19.2.5.1** | **19.2.5.2** | **19.2.6.1** | **19.2.7.3** | **19.3.1** | **19.3.2** | **19.3.3** | **19.3.4** | **ΣΥΝΟΛΟ**  **ΔΡΑΣΕΩΝ**  **ΘΕΜΑΤΙΚΗΣ ΚΑΤΕΥΘΥΝΣΗΣ** | **ΔΗΜΟΣΙΑ ΔΑΠΑΝΗ ΘΕΜΑΤΙΚΗΣ ΚΑΤΕΥΘΥΝΣΗΣ** |
| 1. Η βελτίωση της ανταγωνιστικότητας της αλυσίδας αξίας του αγροδιατροφικού τομέα | **403.000** | **247.000** | **211.250** | **746.800** | **247.500** |  |  |  |  |  |  |  |  | **400.000** | **250.000** |  |  |  | **25.000** |  |  | **8** | **2.530.550 €** |
| 2. Η διαφοροποίηση και ενδυνάμωση της τοπικής οικονομίας |  |  |  |  |  |  | **320.050** | **111.750** |  |  |  |  |  |  |  |  |  |  |  |  |  | **2** | **431.800 €** |
| 3. Η βελτίωση της ελκυστικότητας της περιοχής παρέμβασης και η ενίσχυση του τουριστικού προϊόντος |  |  |  |  |  | **991.000** |  |  |  |  | **355.500** |  |  |  |  |  |  | **70.000** |  |  |  | **3** | **1.416.500 €** |
| 4. Η διασύνδεση τομέων και οικονομικών παραγόντων |  |  |  |  |  |  |  |  |  |  |  |  |  |  |  |  | **46.150** |  |  | **25.000** | **60.000** | **3** | **131.150 €** |
| 5. Η βελτίωση των συνθηκών διαβίωσης και ποιότητας ζωής του τοπικού πληθυσμού |  |  |  |  |  |  |  |  | **500.000** | **150.000** |  |  |  |  |  |  |  |  |  |  |  | **2** | **650.000 €** |
| 6. Η ενίσχυση δράσεων και παρεμβάσεων για το περιβάλλον και την κλιματική αλλαγή |  |  |  |  |  |  |  |  |  |  |  |  |  |  |  | **50.000** |  |  |  |  |  | **1** | **50.000 €** |
| 7. Η διατήρηση-βελτίωση των πολιτιστικών στοιχείων της περιοχής |  |  |  |  |  |  |  |  |  |  |  | **80.000** | **350.000** |  |  |  |  |  |  |  |  | **2** | **430.000 €** |

|  |
| --- |
| * **Στόχοι του Προγράμματος Αγροτικής Ανάπτυξης 2014-2020** |
| 1. Ολοκληρωμένη ανάπτυξη και βιώσιμη ανταγωνιστικότητα του αγροτικού χώρου. |
| 2. Δημιουργία ενός ισχυρού, ανταγωνιστικού και βιώσιμου αγρο-διατροφικού συστήματος. |
| 3. Προαγωγή της αειφορίας του αγρο-διατροφικού συστήματος και των αγροτικών περιοχών. |
| 4. Δημιουργία Βιώσιμων & πολύ-λειτουργικών αγροτικών περιοχών. |
| 5. Αναβάθμιση του ανθρώπινου κεφαλαίου και ενίσχυση της επιχειρηματικής κουλτούρας. |
| 6. Προστασία και διαχείριση των φυσικών πόρων και της βιοποικιλότητας. |
| 7. Βελτίωση του Περιβαλλοντικού αποτυπώματος και προώθηση της Κλιματικής αλλαγής. |
| 8. Παροχή βασικών υπηρεσιών και ποιότητα ζωής στις περιοχές της υπαίθρου. |
| 9. Ενίσχυση του κοινωνικού ιστού στις αγροτικές περιοχές. |
| 10. Διατήρηση - βελτίωση των πολιτιστικών στοιχείων της περιοχής |
| 11. Διαφοροποίηση και ενδυνάμωση της τοπικής οικονομίας |
| 12. Βελτίωση της ελκυστικότητας της περιοχής παρέμβασης και ενίσχυση του τουριστικού προϊόντος. |